Sag C-494/09

Bolton Alimentari SpA

mod

Agenzia delle Dogane — Ufficio delle Dogane di Alessandria

(anmodning om præjudiciel afgørelse indgivet af Commissione tributaria provinciale di Alessandria)

»Præjudiciel forelæggelse — formaliteten — told — toldkontingent — toldkodeks — artikel 239 — forordning (EØF) nr. 2454/93 — artikel 308a, 308b og 905 — forordning (EF) nr. 975/2003 — tun — opbrugt kontingent — åbningsdag — søndag«

Domstolens dom (Tredje Afdeling) af 17. februar 2011 I - 651

Sammendrag af dom

Den Europæiske Unions egne indtægter – godtgørelse af eller fritagelse for import- eller eksportafgifter – forelæggelse for de nationale toldmyndigheder af en ansøgning om godtgørelse

Artikel 308a-308c i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks, som ændret ved forordning nr. 214/2007, skal fortolkes således, at de ikke er til hinder for, at Kommissionen kan træffe en beslutning, der udelukker en erhvervsdrivende fra et toldkontingent, fordi kontingentet er blevet opbrugt samme dag, som det blev åbnet, nemlig en søndag, hvor toldkontorerne holder lukket i den medlemsstat, hvor den pågældende erhvervsdrivende er etableret. I den forbindelse kan den omstændighed, at toldkontorerne i en medlemsstat holder lukket om søndagen, ikke bebrejdes Kommissionen, og denne har ikke alene af denne grund pligt til at foranstalte en anden behandling af de erhvervsdrivende i denne medlemsstat, som følge af, at toldkontorerne i nævnte medlemsstat har andre åbningstider end toldkontorerne i andre medlemsstater. (jf. præmis 36 og 37 samt domskonkl. 1)

Artikel 308a-308c i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks, som ændret ved forordning nr. 214/2007, skal fortolkes således, at de ikke pålægger en medlemsstat at anmode Kommissionen om at suspendere et toldkontingent for at sikre importører en retfærdig og jævnbyrdig behandling, når åbningen af kontingentet falder på en søndag, der er en dag, hvor toldkontorerne i den pågældende medlemsstat holder lukket, og nævnte kontingent sandsynligvis vil blive opbrugt samme dag, som det åbnes, da toldkontorerne i andre medlemsstater holder åbent om søndagen. En sådan suspension kan desuden ikke anerkendes, da åbningen af et sådant kontingent i hele Unionen nødvendigvis ville afhænge af de særlige forhold i én medlemsstat. (jf. præmis 41 og 43 samt domskonkl. 2)

I andre tilfælde end dem, der er omhandlet i gennemførelsesforordningens artikel 899, stk. 1, i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks, som ændret ved forordning nr. 214/2007, er toldmyndigheden i en medlemsstat beføjet til selv at tage stilling til en ansøgning om godtgørelse som omhandlet i toldkodeksens artikel 239, stk. 2, i nævnte forordning, som ændret ved forordning nr. 1791/2006, når myndigheden vurderer, at Kommissionen ikke har begået en uregelmæssighed, og at den omhandlede ansøgning ikke er omfattet af nogen af de andre tilfælde, der er nævnt i artikel 905, stk. 1, i forordning nr. 2454/93. (jf. præmis 47 og domskonkl. 3)